Закон о референдуму (1993)
Народна скупштина може одлучити да распише референдум ради непосредног изјашњавања грађана о сваком питању из своје надлежности.

Референдум се може расписати ради претходног или накнадног изјашњавања грађана.

Одлука донесена на референдуму је обавезна, а објављује се као закон.

Приједлог за расписивање референдума могу поднијети:

- предсједник Републике; 
- предсједник Народне скупштине; 
- Влада и 
- најмање 20 народних посланика.

О приједлогу Народна скупштина доноси одлуку већином гласова од укупног броја народних посланика.

Од дана доношења одлуке о расписивању референдума до одржавања референдума не може проћи мање од 15 ни више од 30 дана.

Право гласања на референдуму имају грађани који имају опште бирачко право.

Референдум се спроводи тајним гласањем, лично, гласачким листићима.

Гласачки листић садржи:

- назив скупштине; 
- дан одржавања; 
- питање о којем грађани треба да се изјасне; 
- ријеч „ЗА“ и „ПРОТИВ“ одштампане једна испод друге и 
- печат Комисије за спровођење референдума.

Питање о којем грађани гласају формулише се на гласачком листићу тако да се на њега може одговорити са „ЗА“ или „ПРОТИВ“.

Гласање се врши заокруживањем на гласачком листићу ријечи „ЗА“ или „ПРОТИВ“.

Референдум спроводи Комисија за спровођење референдума и одбори за спровођење гласања на гласачким мјестима.

Комисију за спровођење референдума именује Народна скупштина, а одборе за спровођење гласања образује Комисија за спровођење референдума.

Комисија за спровођење референдума врши сљедеће послове:

- стара се за законито спровођење референдума; 
- обавља техничке припреме за спровођење референдума; 
- одређује гласачка мјеста и именује чланове одбора и чланове општинских комисија; 
- одређује вријеме почетка и завршетка гласања; 
- утврђује и проглашава резултате референдума; 
- подноси извјештај Скупштини; 
- врши и друге потребне послове у складу са одговарајућим прописима.

Одбор за спровођење гласања врши сљедеће послове:

- руководи гласањем на гласачком мјесту; 
- обезбјеђује правилност и тајност гласања; 
- утврђује резултате гласања на гласачком мјесту; 
- предаје извјештај Комисији са гласачким материјалом.

По завршеном гласању одбор саставља записник о резултатима гласања.

У записник се уноси датум и мјесто, гласачко мјесто, питање референдума, имена чланова одбора, број грађана уписаних у гласачком мјесту, број грађана који је гласао и резултат гласања.

Гласачки листић је неважећи ако није попуњен, ако су заокружене обје ријечи или ако је попуњен тако да се не може са сигурношћу утврдити како је гласач гласао.

Записник потписују сви чланови одбора.

Комисија утврђује резултате гласања на основу примљених материјала са свих гласачких мјеста.

Извјештај о спроведеном референдуму комисија доставља Народној скупштини.

Одлука на референдуму се сматра донесеном ако се за њу изјаснила најмање већина од укупно уписаних гласача.

Због неправилности у спровођењу референдума сваки гласач има право да поднесе приговор општинској комисији за спровођење референдума у року од 24 сата од саопштења резултата референдума.

Ако Комисија утврди неправилности на гласачком мјесту поништиће гласање на том гласачком мјесту и одредити вријеме поновног гласања.

О поништењу гласања Комисија обавјештава Републичку комисију за спровођење референдума.

Против рјешења општинске комисије донесеног по приговору гласач има право да изјави жалбу надлежном суду у року од 3 дана од дана пријема рјешења.

Одлука суда донесена по жалби је коначна.

Референдум који није добио прописану већину гласача не може се поновити у року од 6 мјесеци.

Одредбе овог закона које се односе на Народну скупштину сходно се односе и примјењују и на општинске скупштине када се одлучује на општинском референдуму.

Ступањем на снагу овог закона престаје да важи Закон о референдуму објављен у „Службеном листу СР БиХ“, бр. 29/77 и 24/91).

Овај закон ступа на снагу даном доношења а објавиће се у „Службеном гласнику Републике Српске“.

Број: 02-422/93 
25. априла 1993. год.

Предсједник 
Народне скупштине 
Мр Момчило Крајишник, с. р.

Извори 
 „Службени гласник Републике Српске“, број 4/93

Р